SVI vlasnici konja na Hipodromu i konjički klubovi dobili su obavijest od Grada da do 1. prosinca ove godine moraju preseliti svoje konje - a kamo točno, nije im rečeno. Od nekoliko izvora doznajemo da im je Bandić poručio da se presele kod privatnika, što nikome nije prihvatljivo. Zatvaranjem Hipodroma ujedno će se uništiti konjički sport u Hrvatskoj, tvrde mnogi.

Jedan od njih je i predsjednik Hrvatskog konjičkog saveza Mladen Brezić.

"Grad je donio odluku prema najmoprimcima koji su imali ugovor do kraja godine s Hipodromom. Prema odluci Grada, Hipodrom s najmoprimcima mora raskinuti ugovor do 1.12. Mi na to ne pristajemo jer smatramo da nas štiti Zakon o sportu. Članak 68 kaže da se, i ako dođe do micanja nekog sportskog objekta, mora osigurati neki drugi namjenski objekt. To ne vrijedi jedino u slučaju da država proglasi zemljište Hipodroma javnim interesom, u tom nas slučaju država može izvlastiti", rekao je Brezić.

Od nekoliko izvora doznajemo kako se šuška da će država to i učiniti i tako potjerati sve vlasnike konja s Hipodroma.

I vlasnici gradske ustanove u šoku: Moramo biti grobari Hipodroma

Razgovarali smo i sa zaposlenicima Hipodroma (koji spada u gradsku Ustanovu za upravljanje sportskim objektima) i oni su nam rekli da su u šoku, iako se godinama govorilo o mogućnosti preseljenja Hipodroma.

"Iako se pričalo o tome, moramo reći da nas je izuzetno iznenadila ova odluka Grada jer je došla jako naglo. Istina je, moramo raskinuti ugovore s vlasnicima konja koji su smješteni kod nas. Trenutno ih je 146 kod nas, iako imamo mjesta za 170 konja. Problem je što Grad uopće ne nudi zamjensku lokaciju i ne znamo što će biti s konjima, gdje će se smjestiti", rekli su nam zaposlenici Hipodroma koji ondje rade preko 20 godina.

Grozno se osjećaju jer oni, kažu, moraju biti grobari Hipodroma, iako to nikako ne žele i ne žele da se Hipodrom ugasi ni da se uništi konjički sport u Hrvatskoj, što je, dodaju, izvjesno da će se i dogoditi.

Predsjednik Hrvatskog konjičkog saveza Mladen Brezić rekao je da ih gradonačelnik Bandić upućuje da se presele u neke privatne objekte, ali da se s tim nikako ne slažu.

Čelnik Hrvatskog konjičkog saveza: Puno ljudi će ostati bez posla, to je velik biznis

Tekst se nastavlja ispod oglasa

"Ne smatramo da bi to moglo biti kvalitetno rješenje jer se tamo ne bi moglo kvalitetno baviti konjičkim sportom. Najuspješniji konjički klubovi su na Hipodromu, kao i treneri. To je mjesto gdje se sport razvija, to nije neka privatna inicijativa. Nijedan od privatnih objekata nema ni približno uvjete kao Hipodrom. Ovime se gasi konjički sport u Hrvatskoj", upozorava Brezić.

Samo u zadnjih par godina se na Hipodromu, navodi, održalo više od 200 natjecanja. Nema, kaže, metropole, koja nema hipodrom, navodeći kako je to akumulator konjičkog sporta. Također upozorava i da će gašenjem Hipodroma i konjičkog sporta dosta ljudi ostati bez posla te će se izgubiti velik novac.

"U svijetu se računa da na jednom konju radi troje ljudi, to je velik biznis. Svi će izgubiti, od onih koji se bave proizvodnjom opreme, hrane za konje, štalama... Moram reći kako se veterina jako razvila u poslu s konjima. Potom će izgubiti proizvođači lijekova za konje, zatim oni koji proizvode prikolice i kamione za konje. Sve je to velik biznis, mi smo na Hipodromu bili pokretači svega, a potom su i stočari sve više počeli uzgajati konje jer smo razvili taj sport i oni proizvode dobit na tome", rekao je Brezić.

Prema njegovim riječima, privatni objekti nikako ne mogu zamijeniti Hipodrom koji je u smislu infrastrukture nezamjenjiv. Javni je interes, navodi, da Hipodrom ostane i da se konjički sport ne ugasi.

Vlasnica konja: Ljudi sad neće moći istrenirati konje da idu na Olimpijadu

Index je razgovarao i s vlasnicom konja na Hipodromu koju je izuzetno pogodila ova odluka jer, navodi, ne zna gdje će smjestiti svog konja kao ni ostali najmoprimci na Hipodromu.

"U subotu je prosvjed u 8 ujutro ispred Hipodroma. Nadamo se da će se što više ljudi odazvati jer se Hipodrom ne smije zatvoriti, tako se ugrožava konjički sport. Bandić se poziva na to da su to sve privatni konji i neka se sami snađemo. A oko 7 konjičkih klubova je na Hipodromu, mi smo spremni boriti se jer doslovno fizički nemamo kamo s konjima. Hipodrom je star 80 godina i tamo se obavljaju sva najjača natjecanja u Hrvatskoj, ne postoji infrastruktura kao što je ima Hipodrom. Tamo se odvija niz konjičkih sportova, od preponskog, kasačkog, pa galopske trke, dresura konja, zatim dresura konja za osobe s invaliditetom. Treba naglasiti da su dresura konja i skakanje olimpijski sportovi, imamo ljude koji idu na Olimpijadu i Balkanijadu, svi oni treniraju na Hipodromu. Ti ljudi sad neće moći istrenirati konje da idu na Olimpijadu", rekla je za Index dugogodišnja vlasnica konja.

I ona upozorava kako Bandić tim potezom gasi konjički sport u Hrvatskoj. Navodi i kako se ne bi ništa bunili da im je Bandić osigurao drugo mjesto u Zagrebu na kojemu mogu trenirati konje, a koje ima istu infrastrukturu kao Hipodrom.

O situaciju s Hipodromom poslali smo upit i Gradu, a odgovor ćemo objaviti kad ga dobijemo.